## Pradas anuncia la creació d’un grup especial d’agents mediambientals de Vigilància Marítima

*** La nova unitat s’encarregarà del control del fondeig en zones protegides de la Generalitat, la gestió de l’accés d’embarcacions de motor a coves litorals i el suport al seguiment científic d’espècies marines**

La consellera de Medi Ambient, Aigua, Infraestructures i Territori, Salomé Pradas, ha anunciat la creació d’un grup especial d’agents mediambientals de Vigilància Marítima que, entre altres funcions, es dedicarà a la vigilància, control, inspecció i suport en la gestió dels espais marins protegits i, especialment, en l’accés d’embarcacions de motor a coves litorals d’especial protecció com la cova Tallada del Parc Natural del Montgó.

“Este grup especial es crea per a avançar, encara més, en el nostre compromís de protegir el nostre patrimoni natural marítim”, ha assegurat la consellera, qui ha afegit que els agents també treballaran “en el suport en el seguiment i presa de dades d’espècies marines amb especial atenció a la Reserva Natural de les Illes Columbretes i la vigilància i control del fondeig incontrolat d’embarcacions sobre les prades de posidònia i gram de mar”.

Pradas ha fet este anunci durant la seua intervenció en el lliurament dels VI Premis a la Pesca Sostenible de la Comunitat Valenciana, que organitza l’associació Xaloc i que s’ha celebrat a la pedania valenciana del Saler. Els guardonats d’enguany han sigut l’embarcació Germans Bayarri, de Peníscola; la Juan i Victoria de Borriana; la Princes, de Benicarló i la Unitat de Zoologia Marina de la Universitat de València.

Per a la consellera, els guardonats “són un exemple de com és possible compatibilitzar l’activitat humana i el respecte a l’entorn natural i més encara en un ecosistema tan important i delicat com és la mar i amb les tortugues marines com a protagonistes”.

En este sentit, Salomé Pradas ha assegurat que la labor dels pescadors professionals en la recuperació de les tortugues marines “és essencial quan es produïx la captura accidental d’algun exemplar en els palangres i tresmalls amb els quals fan la seua activitat”.

Pradas ha recordat que la Conselleria de Medi Ambient, “amb l’imprescindible suport de l’Oceanogràfic i de la Universitat de València, coordina la Xarxa d’encallaments de cetacis i tortugues en les nostres costes”, que incentiva els pescadors perquè entreguen les tortugues capturades accidentalment per a traslladar-les al centre de recuperació de tortugues marines i retornar-les al mar.

Fecha: 13/04/2024